Karlmaður á fertugsaldri er í haldi norsku lögreglunnar fyrir að hafa orðið fimm manns að bana í gær með boga og örvum í bænum Kóngsbergi. Ekkert liggur fyrir um ástæðu voðaverkanna. Maðurinn kemur fyrir dómara á morgun.
Karlmaður á fertugsaldri hefur játað að hafa orðið fimm manns að bana og sært tvo til viðbótar í gær í bænum Kóngsbergi í Suður-Noregi. Til voðaverkanna notaði hann boga og örvar og hugsanlega fleiri vopn. Viðbúnaðarstig vegna mögulegra hryðjuverka hefur verið hækkað í landinu.
Maðurinn er 37 ára að aldri, danskur ríkisborgari, en fæddur og uppalinn í Noregi. Hann hefur verið búsettur á Kóngsbergi um árabil. Lögreglu barst tilkynning á sjöunda tímanum í gærkvöld að staðartíma um ógnandi hegðun mannsins, sem væri vopnaður boga og örvum. Hann slapp frá lögreglumönnum eftir að hafa skotið að þeim ör, en var handtekinn í matvörubúð hálfri klukkustund síðar. Talið er að á þeim tíma hafi hann skotið á sjö manns. Fimm létust og tveir særðust alvarlega. Maðurinn játaði verknaðinn. Hann kemur fyrir dómara í dag, þar sem hann verður úrskurðaður í gæsluvarðhald. Að auki verður hann látinn sæta geðrannsókn.
Lögreglan hefur áður þurft að hafa afskipti af manninum, síðast í fyrra. Þá var hann úrskurðaður í hálfs árs nálgunarbann eftir að hafa hótað að myrða nákomna ættingja.
Hann hlaut sex mánaða skilorðsbundinn dóm árið 2012 fyrir þjófnað og misnotkun fíkniefna. Samkvæmt dómskjölum hafði hann áður verið dæmdur fyrir svipuð brot.
Norska öryggislögreglan hækkaði í dag viðbúnaðarstig vegna mögulegra hryðjuverka eftir voðaverkin. Hún tilkynnti fyrr á árinu að herskáir íslamistar kynnu að láta til skarar skríða á árinu, meðal annars með högg- eða stunguvopnum. Maðurinn sem er í haldi snerist fyrir nokkru til íslamstrúar, en enn liggur ekkert fyrir um að þar liggi rótin að voðaverkunum í gær. Öryggislögreglan segir að það sé lögregluembættisins í Suðaustur-Noregi að úrskurða um hvort þau flokkist sem hryðjuverk.
Karlmaður er í haldi norsku lögreglunnar fyrir að hafa orðið fimm manns að bana í gær með boga og örvum í bænum Kóngsbergi. Ekkert liggur fyrir um ástæðu voðaverkanna. Maðurinn kemur fyrir dómara í dag.